Ласяня  
*Сяргей Грахоўскі*

Захварэла ласяня.  
З лесу збеглася радня:  
Тата, мама, бабка, дзед.  
Брат, сястрычка і сусед.

Плача, енчыць ласяня:  
— Мне не вытрываць да дня:

Паліць, торгае, скубе,  
За вушамі і на лбе,  
З боку ў бок мяне вядзе,  
Галава, як звон, гудзе,  
Жар абсыпаў галаву.  
Не, да дня не дажыву.

Плача мама, плача татка,  
Што загіне ласянятка,  
Плачуць брат, сястра, сусед,  
Але ўсіх суцешыў дзед:  
— Пацярпі, дзіцятка, трошкі  
Бо прарэзваюцца рожкі.